Mkhwebane met sabbatsverlof ‘om te rus’Busisiwe Mkhwebane, die Openbare Beskermer (Foto: ANA) Die Openbare Beskermer (OB), adv. Busisiwe Mkhwebane, is tot einde Maart met sabbatsverlof “om te rus”. Oupa Segalwe, die OB se woordvoerder, sê Mkhwebane se verlof het reeds op 15 Januarie begin en eindig op 31 Maart. Volgens Segalwe het Thandi Modise, speaker in die nasionale vergadering, toestemming gegee dat Mkhwebane met sabbatsverlof gaan en is bewus van die reëling. Die OB is ingevolge die amp se bepalings en voorwaardes daarop geregtig om sabbatsverlof te neem. Mkhwebane se bevoegdheid is sedert haar aanstelling in 2016 verskeie kere bevraagteken. ’n Dagvaarding is ook net verlede maand aan haar beteken om in Januarie in die Pretoria-landdroshof op drie aanklagte van meineed te verskyn. Maroela Media het vroeër berig adv. Paul Hoffman SC, direkteur van die organisasie Accountability Now, het die aanklagte teen Mkhwebane aanhangig gemaak. Hoffman het glo ook ’n skrywe aan pres. Cyril Ramaphosa gerig waarin hy versoek dat sy geskors word. Dít nadat Hoffman ook verlede jaar ’n klag by die Regspraktykraad ingedien het om Mkhwebane van die rol van advokate te laat skrap. Mkhwebane het onlangs vir die soveelste keer bloedneus in die hof gekry. Haar bevindings oor die sogenaamde “rogue-eenheid” in die Suid-Afrikaanse Inkomstediens (SAID) is in die uitspraak tersyde gestel. Die volbank van die hooggeregshof het bevind Mkhwebane het ongeldige verslae en onbewese bewerings gebruik om bevooroordeelde beslissings rakende die eenheid te maak. Adv. Nompilo Kholeka Gcaleka, adjunk-OB, sal vir die volgende twee maande in Mkhwebane se plek waarneem.